กลต.ปิ๊งไอเดียพัฒนาเปิดกระดานหุ้นSME
ก.ล.ต. กรุยทางให้เอสเอ็มอีเข้าถึงตลาดทุนตลาดเงิน เตรียมจัดตั้งกระดานหุ้นเอสเอ็มอี
13 มิ.ย. 2555

ก.ล.ต. กรุยทางให้เอสเอ็มอีเข้าถึงตลาดทุนตลาดเงิน เตรียมจัดตั้งกระดานหุ้นเอสเอ็มอี 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงาน ก.ล.ต.อยู่ระหว่างการสร้างตลาดทุนและตลาดเงิน เพื่อรองรับการระดมทุนของธุรกิจขนาดกลางและขนาดย่อม (เอสเอ็มอี) 
ในส่วนตลาดทุน คือ การศึกษาจัดตั้งกระดานหุ้นเอสเอ็มอี ซึ่งจะมีความแตกต่างจากตลาดหลักทรัพย์ เอ็ม เอ ไอ (mai) โดยจะกำหนดเกณฑ์การรับหลักทรัพย์ให้มีความยืดหยุ่นมากกว่า และจะจำกัดกลุ่มผู้ที่เข้าลงทุนในกระดานหุ้นเอสเอ็มอี อนุญาตให้เฉพาะผู้ลงทุนสถาบัน ผู้ลงทุนมีฐานะด้านการเงิน (ไฮเน็ตเวิร์ก) รวมถึงผู้ลงทุนรายบุคคลที่มีความรู้ด้านการลงทุนและฐานะทางการเงินผ่านการรองรับโดยสำนักงาน ก.ล.ต. (Accredited Investor Regime) เท่านั้น
“การจำกัดกลุ่มผู้ซื้อจะส่งผลให้สภาพคล่องการซื้อขายในกระดานหุ้นเอสเอ็มอีจะไม่สูงนัก แต่เพื่อเป็นแหล่งระดมทุนให้กับเอสเอ็มอี และเปิดโอกาสให้เป็นช่องทางในการขายหุ้นของนักลงทุนสถาบันหรือผู้ร่วมลงทุน (VC)” นายวรพล กล่าว
สำหรับตลาดเงินนั้น ทาง ก.ล.ต.มีแนวคิดจะจัดทำเอสเอ็มอีเครดิตเรตติ้งและสกอริง โดย ก.ล.ต.จะไปขอความร่วมมือจากสถาบันจัดอันดับเครดิตชั้นนำระดับโลกเป็นผู้ดำเนินการให้ เพื่อจัดเรตติ้งของเอสเอ็มอี รวมถึงบริษัทจดทะเบียนที่อยู่นอกเหนือจาก SET 100 เพื่อให้จัดอันดับคุณภาพของบริษัทเหล่านี้ สามารถนำไปใช้ในการขอออกหุ้นกู้ หรือใช้อ้างอิงในการขอสินเชื่อจากธนาคารพาณิชย์ เพื่อให้ได้อัตราดอกเบี้ยเป็นมาตรฐานเดียวกัน m